LV Eiropas Savienības Oficiālais Vēstnesis C 299/29

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2015/C 299/07)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

AYDIN İNCİRİ

ES Nr.: TR-PDO-0005-01116 – 11.6.2013.

AĢIN ( ) ACVN ( X )

1. Nosaukums

Aydın İnciri

2. Dalībvalsts vai trešā valsts

Turcija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Produkta apraksts, uz kuru attiecas 1. punktā norādītais nosaukums

Aydın İnciri ir žāvētas “Sarılop” šķirnes vīģes. Šķirne “Sarılop” ir selekcionēta no mājas vīģeskoka Ficus carica domestica (sievišķais vīģeskoks). Augi pieder pie Ficus L. ģints vīģeskoka sugas (Ficus carica L.) kazu vīģeskoka pasugas (Ficus carica erinosyce) un ir šīs pasugas atsevišķs tips.

Fizikālās īpašības

Miziņa bālgandzeltena, plāna un mīksta.

Kopauglis pildīts ar sēklām.

Izmērs: augļu skaits kilogramā nedrīkst pārsniegt 90.

Ķīmiskās īpašības

100 grami žāvētu vīģu satur (ne vairāk par) 20 % ūdens, (vismaz) 213 kcal enerģijas, (vismaz) 50 % cukuru, (vismaz) 120 mg kalcija (Ca).

Organoleptiskās īpašības

Mīkstums pēc konsistences [mutē] kūstošs un ļoti medains un viskozs; tam ir sevišķi salda garša, un tas izdala saldenu smaržu.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4. Īpaši ražošanas posmi, kas jāveic noteiktajā ģeogrāfiskajā apgabalā

Visi procesi no ražošanas līdz pat ražas novākšanai un Aydın İnciri žāvēšanai jāveic 4. punktā noteiktajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta marķēšanas īpašie noteikumi

Uz Aydın İnciri iepakojuma salasāmā un neizdzēšamā veidā jāuzraksta vai jāuzdrukā šāda informācija:

— uzņēmējsabiedrības nosaukums un [juridiskā] adrese, saīsinātais nosaukums un adrese vai reģistrēta preču zīme,

— produkta partijas numurs,

— preces nosaukums – Aydın İnciri – un

— šādi logotipi:

4. Precīza ģeogrāfiskā apgabala definīcija

Apgabalu veido visi Aydın provinces novadi un ciemati.

5. Saikne ar ģeogrāfisko apgabalu

Aydın İnciri ir žāvētas attiecīgas šķirnes vīģes. Ekoloģiskie apstākļi un cilvēkfaktori, kas ietekmē to nogatavināšanas un žāvēšanas procesu, nodrošina vīģēm plānu, bālgandzeltenu miziņu un mīkstu konsistenci. Vīģu žāvēšanas metode, ko izmanto Aydın İnciri ražošanā, dara šo produktu atšķirīgu no citos reģionos ražotām žāvētām vīģēm. Kvalificēti un pieredzējuši darbinieki žāvē šīs vīģes saulē, izmantojot tradicionālas metodes un darbojoties pilnīgi dabiskā vidē.

Reģionam, kur ražo Aydın İnciri, raksturīgas dziļas smilšmāla augsnes, kas bagātas ar organisko vielu un kaļķi; tās veidojušās uz gneisa vai slānekļa un gneisa cilmiežiem. Šādās smilšmāla augsnēs to mehāniskā sastāva dēļ stāvošu ūdeņu veidošanās iespējas ir niecīgas, tāpēc baktēriju un sēnīšu slimību attīstība ir ierobežota, kā rezultātā iegūst augstas kvalitātes augļus.

Ziemas ir siltas, bet vasaras ir karstas un sausas. Gada vidējā temperatūra ir 18–20 °C. Temperatūras, kas sasniedz 30–32 °C un kādas novērotas vīģu nogatavošanās un žāvēšanas laikā, ir būtisks faktors produkta Aydın İnciri žāvēšanai. Gada vidējais nokrišņu daudzums reģionā ir 625–675 mm. Ir svarīgi, lai vīģu nogatavošanās un žāvēšanas periodā laiks būtu sauss un debesis bez mākoņiem, jo lietus ir galvenais faktors, kas pasliktina žāvēto vīģu kvalitāti. Apstākļos, kad gaisa mitrums ir zems, augļiem miza veidojas bieza, taču augsta mitruma iespaidā augļi melnē un plaisā, tāpēc to kvalitāte pazeminās. Aydın reģionā ievērojams nokrišņu daudzums izkrīt novembrī un jūnijā, bet augustā un septembrī vidējais nokrišņu daudzums ir aptuveni 41–98 mm. Reljefa apstākļi reģionā ir tādi, ka mitrās gaisa masas no jūras pārvietojas dziļāk uz iekšzemi, bet sausās gaisa masas – no iekšzemes uz piekrasti, jo kalni slejas perpendikulāri jūrai. Büyük un Küçük Menderes ielejā valdošajiem vējiem ir izšķirīga nozīme, lai šajā reģionā nodrošinātu augstas kvalitātes žāvētu vīģu iegūšanu, un tātad tie nosaka apgabalu, kur šādas vīģes var audzēt. Ziemeļaustrumu vējam, kas pūš rītos, ir ļoti svarīga nozīme vīģu nogatavināšanā un žāvēšanā. Savukārt mitrā jūras brīze, kas pēcpusdienās pūš no rietumiem, ir par iemeslu tam, ka vīģes izaug lielas un ar plānu miziņu. Šādi dažādu virzienu vēji veido labvēlīgus apstākļus vīģu žāvēšanai un rezultātā – augstas kvalitātes produkta iegūšanai.

Aydın İnciri šajā reģionā ražo jau tūkstošiem gadu. Atsauce uz vīģeskokiem ar botānisko nosaukumu Ficus carica L., ko audzē Caria reģionā Rietumanatolijā, liecina par to, ka vīģu kultūrai Egejas jūras reģionā ir sena vēsture un liela nozīme. Vīģu audzēšanā, ražas novākšanā un žāvēšanā daudzus gadus ievēro vienas un tās pašas tradicionālās un dabiskās metodes. Vīģes tur vienmēr ir bijušas daļa no cilvēku ikdienas dzīves. Reģiona iedzīvotājiem vīģu ražošana ir kļuvusi par mākslu tā, ka vīģu audzēšanas paņēmienus viņi ir mācījuši un turpina mācīt bērniem jau agrīnā vecumā. Augstas kvalitātes žāvētu vīģu ražošana ir atkarīga no prasmīgu un pieredzējušu vīģu audzētāju darba, kuri žāvēšanā novietotās vīģes pārbauda agri no rīta un vēlu pēcpusdienā. Vakaros vīģes sakrauj vairākās kārtās un pārklāj ar biezu pārsegu, lai aizsargātu tās no kukaiņiem un rasas. Šo procesu atkārto katru dienu, līdz vīģes ir izžāvētas un tām ir vajadzīgais mitruma saturs.

Aydın provincē produktam Aydın İnciri ir īpaši svarīga nozīme, un tas ir apgabala simbols. Vīģi bieži vien atveido provinces ciematu un pilsētu laukumu izrotājumos. Vīģes atveidotas arī statujā, kas atrodas vienā no galvenajiem laukumiem. Aydın provincē tiek rīkoti daudzi vīģēm veltīti festivāli, tostarp Germencik vīģu festivāls un İncirliova zelta vīģu festivāls. Šādus festivālus tradicionāli organizē katru gadu, un pilsētā vai ciematā šajā sakarā notiek dažādi pasākumi.

Atsauce uz specifikācijas publikāciju

(šīs regulas 6. panta 1. punkta otrā daļa)

Turcijas valdība ir uzsākusi valsts iebildumu procedūru, pieteikumu atzīt Aydın İnciri par produktu ar ACVN 2006. gada 20. jūlijā publicējot Turcijas Republikas Oficiālā Vēstneša 26234. numurā. Rezultātā produkts Aydın İnciri tika oficiāli reģistrēts Turcijas Patentu institūtā.

Specifikācijas teksts atrodams arī Turcijas Patentu institūta tīmekļa vietnē http://www.tpe.gov.tr/TurkPatentEnstitusu/geographicalRegisteredList/, uzklikšķinot uz Aydın İnciri.

(1) OV L 343, 14.12.2012., 1. lpp.